b"\n_START_ARTICLE_\nFlavia Pennetta\n_START_SECTION_\nUran alku\n_START_PARAGRAPH_\nPennetta pelasi vuonna 1997 ensimm\xc3\xa4iset ITF-tason turnauksensa, kaikki kotimaassaan. Seuraavana vuonna h\xc3\xa4n osallistui Palermossa ensimm\xc3\xa4ist\xc3\xa4 kertaa WTA-tason turnauksen karsintaan, mutta ei selvinnyt p\xc3\xa4\xc3\xa4sarjaan. Vuosi 1999 oli h\xc3\xa4nen juniorivuosiensa paras: h\xc3\xa4n voitti kaksi ITF-turnausta (Cagliari ja Grado) ja h\xc3\xa4visi yhden finaalin (Alghero). Lis\xc3\xa4ksi h\xc3\xa4n voitti Roberta Vincin kanssa Ranskan avointen tytt\xc3\xb6jen nelinpelin._NEWLINE_Pennetta aloitti ammattilaisuransa helmikuussa 2000. H\xc3\xa4n pelasi samana vuonna ensimm\xc3\xa4ist\xc3\xa4 kertaa aikuisten Grand Slam -turnauksen karsinnassa; h\xc3\xa4n ei selvinnyt Wimbledonin p\xc3\xa4\xc3\xa4sarjaan h\xc3\xa4vitty\xc3\xa4\xc3\xa4n karsinnan toisella kierroksella Nola Pavlinalle. Vuonna 2001 Pennetta eteni yhden ITF-turnauksen loppuotteluun (Alghero) ja vuonna 2002 h\xc3\xa4n voitti nelj\xc3\xa4 ITF-turnausta (Ortisei, Roma Lanciani, Fano ja Biella) sek\xc3\xa4 h\xc3\xa4visi yhden finaalin (Soul). Vuonna 2002 h\xc3\xa4n pelasi my\xc3\xb6s ensimm\xc3\xa4ist\xc3\xa4 kertaa WTA-tason turnauksen p\xc3\xa4\xc3\xa4sarjassa; Memphisiin ja Palermoon h\xc3\xa4n p\xc3\xa4\xc3\xa4si ilman karsintoja ja Sopotin turnaus oli ensimm\xc3\xa4inen WTA-turnaus, jonka karsinnat h\xc3\xa4n l\xc3\xa4p\xc3\xa4isi. Memphisiss\xc3\xa4 ja Palermossa Pennetta putosi jo ensimm\xc3\xa4isell\xc3\xa4 kierroksella ja Sopotissa h\xc3\xa4n eteni toiselle kierrokselle. H\xc3\xa4n p\xc3\xa4\xc3\xa4tti kauden 2002 ensimm\xc3\xa4ist\xc3\xa4 kertaa maailmanlistan sadan parhaan pelaajan joukossa.\n_START_SECTION_\nKaudet 2003 ja 2004\n_START_PARAGRAPH_\nVuonna 2003 Pennetta murtautui kunnolla WTA-tasolle. H\xc3\xa4n pelasi kaikkien Grand Slam -turnausten p\xc3\xa4\xc3\xa4sarjassa ja menestyi parhaiten Ranskan avoimissa, joissa h\xc3\xa4n eteni kolmannelle kierrokselle. H\xc3\xa4n eteni kolmessa WTA-turnauksessa (Canberra, Bogota ja Acapulco) puoliv\xc3\xa4lieriin ja yhdess\xc3\xa4 (Hyderabad) semifinaaleihin. Pennetta debytoi my\xc3\xb6s Italian Fed Cup -joukkueessa voittaen turnauksen ensimm\xc3\xa4isell\xc3\xa4 kierroksella Ruotsia vastaan pelatussa ottelusarjassa kaikki ottelunsa, nelinpeliottelun Roberta Vincin parina ja kaksi kaksinpeliottelua._NEWLINE_Vuonna 2004 Pennetta eteni Acapulcon turnauksessa ensimm\xc3\xa4ist\xc3\xa4 kertaa WTA-tason turnauksen loppuotteluun; h\xc3\xa4n h\xc3\xa4visi loppuottelun Iveta Bene\xc5\xa1ov\xc3\xa1a vastaan luvuin 7\xe2\x80\x936, 6\xe2\x80\x934. H\xc3\xa4n pelasi my\xc3\xb6s kahden muun WTA-turnauksen loppuottelussa, Palermossa ja Sopotissa; h\xc3\xa4n h\xc3\xa4visi Palermon finaalin Anabel Medina Garriguesia vastaan luvuin 6\xe2\x80\x934, 6\xe2\x80\x934 ja Sopotissa h\xc3\xa4n otti ensimm\xc3\xa4isen WTA-turnauksen voittonsa voittamalla loppuottelussa Kl\xc3\xa1ra Koukalov\xc3\xa1n luvuin 7\xe2\x80\x935, 3\xe2\x80\x936, 6\xe2\x80\x933. H\xc3\xa4n p\xc3\xa4\xc3\xa4tti kauden ensimm\xc3\xa4ist\xc3\xa4 kertaa maailmanlistan nelj\xc3\xa4nkymmenen parhaan pelaajan joukossa.\n_START_SECTION_\nKaudet 2005 ja 2006\n_START_PARAGRAPH_\nPennetta aloitti kauden 2005 vahvasti voittamalla helmikuussa viikon sis\xc3\xa4ll\xc3\xa4 kaksi turnausta, Bogotan ja Acapulcon turnaukset. Bogotassa h\xc3\xa4n kaatoi loppuottelussa Lourdes Dominguez Linon luvuin 7\xe2\x80\x936, 6\xe2\x80\x934 ja Acapulcossa \xc4\xbdudmila Cervanov\xc3\xa1n luvuin 3\xe2\x80\x936, 7\xe2\x80\x935, 6\xe2\x80\x933. Lis\xc3\xa4ksi Pennetta eteni kauden aikana kahdessa turnauksessa (Modena, Palermo) semifinaaleihin ja nelj\xc3\xa4ss\xc3\xa4 (Gold Coast, Toronto, Bali ja Filderstadt) puoliv\xc3\xa4lieriin. Pennettan kauden paras Grand Slam -tulos kaksinpeliss\xc3\xa4 oli paikka Wimbledonin nelj\xc3\xa4nnesv\xc3\xa4lieriss\xc3\xa4. H\xc3\xa4n pelasi my\xc3\xb6s hyv\xc3\xa4n nelinpelikauden voitettuaan parinsa Jelena Dementjevan kanssa Los Angelesin turnauksen nelinpelin (finaalissa kaatuivat Angela Haynes ja Bethanie Mattek-Sands luvuin 6\xe2\x80\x932, 6\xe2\x80\x934) ja edetty\xc3\xa4\xc3\xa4n saman parin kanssa Yhdysvaltain avointen nelinpelin loppuotteluun (he h\xc3\xa4visiv\xc3\xa4t loppuottelun Lisa Raymondia ja Samantha Stosuria vastaan luvuin 2\xe2\x80\x936, 7\xe2\x80\x935, 3\xe2\x80\x936). Pennetta oli kauden lopussa kaksinpelin maailmanlistalla sijalla 23._NEWLINE_Vuoden 2006 alussa Pennetta eteni kauden ensimm\xc3\xa4isen kaksinpeliturnauksensa, Gold Coastin turnauksen loppuotteluun voitettuaan matkan varrella muun muassa ranskalaisen Tatiana Golovinin ja paluun tehneen sveitsil\xc3\xa4isen Martina Hingisin. Loppuottelussa vastaan asettui Lucie \xc5\xa0af\xc3\xa1\xc5\x99ov\xc3\xa1, joka voitti ottelun luvuin 6\xe2\x80\x933, 6\xe2\x80\x934. Tammikuun yhdeks\xc3\xa4nten\xc3\xa4 p\xc3\xa4iv\xc3\xa4n\xc3\xa4 julkaistulla kaksinpelin maailmanlistalla Pennetta nousi ensimm\xc3\xa4ist\xc3\xa4 kertaa kahdenkymmenen parhaan pelaajan joukkoon, sijalle 20. Kolme viikkoa my\xc3\xb6hemmin h\xc3\xa4n saavutti maailmanlistalla t\xc3\xa4h\xc3\xa4n astisen uransa parhaan sijoituksen, sijan 16. Gold Coastin turnauksen lis\xc3\xa4ksi h\xc3\xa4n pelasi my\xc3\xb6s kahden muun WTA:n kaksinpeliturnauksen loppuottelussa, helmikuussa h\xc3\xa4n h\xc3\xa4visi Bogot\xc3\xa1n turnauksen finaalin Lourdes Dominguez Linoa vastaan luvuin 6\xe2\x80\x937, 4\xe2\x80\x936 ja maaliskuun alussa h\xc3\xa4n h\xc3\xa4visi Acapulcon turnauksen finaalin Anna-Lena Gr\xc3\xb6nefeldi\xc3\xa4 vastaan luvuin 1\xe2\x80\x936, 6\xe2\x80\x934, 2\xe2\x80\x936. Grand Slam -turnauksista Pennetta onnistui edellisen kauden tapaan kaksinpeliss\xc3\xa4 parhaiten Wimbledonissa, jossa h\xc3\xa4n eteni nelj\xc3\xa4nnesv\xc3\xa4lieriin, kuudentoista parhaan joukkoon. Nelinpeliss\xc3\xa4 h\xc3\xa4n voitti kauden aikana yhden turnauksen, Bogotan massakentt\xc3\xa4turnauksen, jonka loppuottelussa h\xc3\xa4n ja Gisela Dulko voittivat Jasmin W\xc3\xb6hrin ja \xc3\x81gnes Sz\xc3\xa1vayn erin 7\xe2\x80\x936, 6\xe2\x80\x931. H\xc3\xa4n ja Jelena Dementjeva eteniv\xc3\xa4t toukokuussa Berliiniss\xc3\xa4 finaaliin, jossa he h\xc3\xa4visiv\xc3\xa4t Yan Zille ja Zheng Jielle kahdessa er\xc3\xa4ss\xc3\xa4. Pennettan kauden kohokohta oli kuitenkin Fed Cup -maajoukkuekilpailun voitto. H\xc3\xa4n kuului Italian mestarijoukkueeseen yhdess\xc3\xa4 Roberta Vincin, Francesca Schiavonen, Romina Oprandin ja Mara Santangelon kanssa, kun maa l\xc3\xb6i loppuottelussa Belgian joukkueen voitoin 3\xe2\x80\x932. Voitto oli Italian ensimm\xc3\xa4inen. Pennettan kausi 2006 p\xc3\xa4\xc3\xa4ttyi pian Fed Cup -voiton j\xc3\xa4lkeen loukkaantumiseen. H\xc3\xa4n joutui muun muassa j\xc3\xa4tt\xc3\xa4ytym\xc3\xa4\xc3\xa4n pois Yhdysvaltain avoimista. Pennetta oli kauden viimeisell\xc3\xa4 kaksinpelilistalla sijalla 28.\n_START_SECTION_\nKaudet 2007 ja 2008\n_START_PARAGRAPH_\nVuonna 2007 Pennetta voitti vain yhden kaksinpelin nelj\xc3\xa4ss\xc3\xa4 Grand Slam -turnauksessa. Australian avoimissa h\xc3\xa4n h\xc3\xa4visi Kaia Kanepille, Ranskan avoimissa Nicole Prattille ja Wimbledonissa Marion Bartolille. Yhdysvaltain avoimissa h\xc3\xa4n voitti ensimm\xc3\xa4isell\xc3\xa4 kierroksella Peng Shuain mutta h\xc3\xa4visi toisella kierroksella Nicole Vaidi\xc5\xa1ov\xc3\xa1lle. Vuoden ainoan turnausvoittonsa h\xc3\xa4n saavutti Bangkokin kaksinpeliss\xc3\xa4._NEWLINE_Vuonna 2008 Pennetta putosi Australian avoimissa toisella kierroksella voitettuaan ensin Dominika Cibulkov\xc3\xa1n, mutta h\xc3\xa4vitty\xc3\xa4\xc3\xa4n sitten Virginie Razzanolle. Turnausvoittoihin h\xc3\xa4n ylsi helmikuussa Vi\xc3\xb1a del Marin kaksinpeliss\xc3\xa4, maaliskuussa Acapulcon kaksinpeliss\xc3\xa4 ja huhtikuussa Estorilin nelinpeliss\xc3\xa4 parinaan Marija Kirilenko. Ranskan avoimissa Pennetta selviytyi kaksinpelin nelj\xc3\xa4nnelle kierrokselle. H\xc3\xa4n voitti kolmannella kierroksella kahdeksanneksi sijoitetun Venus Williamsin luvuin 7\xe2\x80\x935, 6\xe2\x80\x933 mutta h\xc3\xa4visi sitten sijoittamattomalle Carla Su\xc3\xa1rez Navarrolle erin 3\xe2\x80\x936, 2\xe2\x80\x936. Wimbledonissa 22:nneksi sijoitettu Pennetta h\xc3\xa4visi toisella kierroksella sijoittamattomalle Ai Sugiyamalle lukemin 6\xe2\x80\x937(5), 6\xe2\x80\x932, 2\xe2\x80\x936._NEWLINE_Vuoden 2008 Yhdysvaltain avoimissa Pennetta selviytyi ensi kertaa Grand Slam -turnauksen kaksinpelin puoliv\xc3\xa4lieriin. H\xc3\xa4n voitti ensimm\xc3\xa4isell\xc3\xa4 kierroksella Stefanie V\xc3\xb6gelen er\xc3\xa4luvuin 2\xe2\x80\x936, 6\xe2\x80\x932, 6\xe2\x80\x932, toisella kierroksella Peng Shuain luvuin 6\xe2\x80\x932, 6\xe2\x80\x937(8), 6\xe2\x80\x931, kolmannella kierroksella 19:nneksi sijoitetun Nadja Petrovan luvuin 4\xe2\x80\x936, 6\xe2\x80\x934, 6\xe2\x80\x933, ja nelj\xc3\xa4nnell\xc3\xa4 kierroksella 32:nneksi sijoitetun Am\xc3\xa9lie Mauresmon lukemin 6\xe2\x80\x933, 6\xe2\x80\x930. Puoliv\xc3\xa4lieriss\xc3\xa4 h\xc3\xa4n h\xc3\xa4visi Dinara Safinalle er\xc3\xa4luvuin 2\xe2\x80\x936, 3\xe2\x80\x936.\n_START_SECTION_\nKaudet 2009 ja 2010\n_START_PARAGRAPH_\nVuonna 2009 Pennetta p\xc3\xa4\xc3\xa4si Australian avoimissa kolmannelle kierrokselle. Helmikuussa h\xc3\xa4n selviytyi Acapulcon turnauksen loppuotteluun, jonka h\xc3\xa4n h\xc3\xa4visi Venus Williamsille. Indian Wellsiss\xc3\xa4 Pennetta h\xc3\xa4visi nelj\xc3\xa4nnell\xc3\xa4 kierroksella Ana Ivanovi\xc4\x87ille. Huhtikuussa h\xc3\xa4n p\xc3\xa4\xc3\xa4si v\xc3\xa4lieriin Stuttgartin WTA-turnauksessa voitettuaan puoliv\xc3\xa4lieriss\xc3\xa4 Jelena Jankovi\xc4\x87in. V\xc3\xa4lieriss\xc3\xa4 h\xc3\xa4n h\xc3\xa4visi kolmier\xc3\xa4isen ottelun Dinara Safinalle. Ranskan avointen avauskierroksella Pennetta h\xc3\xa4visi maailmanlistan sijalla 116 olleelle Alexa Glatchille ja Wimbledonin kolmannella kierroksella Am\xc3\xa9lie Mauresmolle. B\xc3\xa5stadin turnauksessa h\xc3\xa4n selviytyi v\xc3\xa4lieriin, jossa h\xc3\xa4visi yhdeks\xc3\xa4nneksi sijoitetulle Caroline Wozniackille. Hein\xc3\xa4kuussa h\xc3\xa4n voitti Palermon ja elokuussa Los Angelesin turnauksen sek\xc3\xa4 p\xc3\xa4\xc3\xa4si v\xc3\xa4lieriin Cincinnatissa ja New Havenissa. Yhdysvaltain avoimissa h\xc3\xa4n selviytyi toistamiseen puoliv\xc3\xa4lieriin. H\xc3\xa4n voitti Edina Gallovitsin, Sania Mirzan ja Aleksandra Wozniakin kahdessa er\xc3\xa4ss\xc3\xa4 sek\xc3\xa4 seitsem\xc3\xa4nneksi sijoitetun Vera Zvonarjovan luvuin 3\xe2\x80\x936, 7\xe2\x80\x936(6), 6\xe2\x80\x930. Puoliv\xc3\xa4lieriss\xc3\xa4 h\xc3\xa4n h\xc3\xa4visi Serena Williamsille lukemin 4\xe2\x80\x936, 3\xe2\x80\x936. Lokakuussa Pennetta p\xc3\xa4\xc3\xa4si v\xc3\xa4lieriin Linziss\xc3\xa4, jossa h\xc3\xa4visi Yanina Wickmayerille. Kauden p\xc3\xa4\xc3\xa4tteeksi h\xc3\xa4n viel\xc3\xa4 varmisti Italialle Fed Cupin voiton voittamalla kaksi kaksinpeli\xc3\xa4\xc3\xa4n Yhdysvaltoja vastaan._NEWLINE_Vuonna 2010 Pennetta p\xc3\xa4\xc3\xa4si heti ensimm\xc3\xa4isess\xc3\xa4 turnauksessaan, Aucklandissa finaaliin. Finaalissa h\xc3\xa4n kuitenkin h\xc3\xa4visi Yanina Wickmayerille. Australian avointen toisella kierroksella h\xc3\xa4n h\xc3\xa4visi j\xc3\xa4lleen Wickmayerille. Pariisissa h\xc3\xa4n p\xc3\xa4\xc3\xa4si v\xc3\xa4lieriin ja voitti Marbellan turnauksen. Ranskan avoimissa Pennetta p\xc3\xa4\xc3\xa4si nelj\xc3\xa4nnelle kierrokselle, jossa h\xc3\xa4visi kolmanneksi sijoitetulle Caroline Wozniackille. Wimbledonissa h\xc3\xa4n selviytyi kolmannelle kierrokselle ja B\xc3\xa5stadissa j\xc3\xa4lleen v\xc3\xa4lieriin. Palermon finaalissa h\xc3\xa4n h\xc3\xa4visi Kaia Kanepille. San Diegossa h\xc3\xa4n p\xc3\xa4\xc3\xa4si v\xc3\xa4lieriin ja Cincinnatissa sek\xc3\xa4 New Havenissa puoliv\xc3\xa4lieriin. Yhdysvaltain avoimissa Pennetta h\xc3\xa4visi kolmannella kierroksella Shahar Pe'erille. Kauden p\xc3\xa4\xc3\xa4tteeksi h\xc3\xa4n viel\xc3\xa4 varmisti Italialle Fed Cupin voiton voittamalla kaksi kaksinpeli\xc3\xa4\xc3\xa4n Yhdysvaltoja vastaan.\n_START_SECTION_\nKaudet 2011 ja 2012\n_START_PARAGRAPH_\nKauden 2011 avanneessa Sydneyn turnauksessa Pennetta voitti nelj\xc3\xa4nnell\xc3\xa4 kierroksella Vera Zvonarjovan, mutta h\xc3\xa4visi puoliv\xc3\xa4lieriss\xc3\xa4 Bojana Jovanovskille. Australian avoimissa h\xc3\xa4n h\xc3\xa4visi nelj\xc3\xa4nnell\xc3\xa4 kierroksella Petra Kvitov\xc3\xa1lle. Helmikuussa h\xc3\xa4n p\xc3\xa4\xc3\xa4si v\xc3\xa4lieriin Dubain turnauksessa, jossa h\xc3\xa4visi Svetlana Kuznetsovalle. Ranskan avoimissa h\xc3\xa4n h\xc3\xa4visi ensimm\xc3\xa4isell\xc3\xa4 kierroksella Varvara Lepchenkolle ja Wimbledonissa kolmannella kierroksella Marion Bartolille. Palermon WTA-turnauksessa h\xc3\xa4n p\xc3\xa4\xc3\xa4si v\xc3\xa4lieriin, jossa h\xc3\xa4visi Polona Hercogille. Yhdysvaltain avoimissa Pennetta eteni puoliv\xc3\xa4lieriin voittamalla kolmannella kierroksella Marija \xc5\xa0arapovan ja nelj\xc3\xa4nnell\xc3\xa4 Peng Shuain. Puoliv\xc3\xa4lieriss\xc3\xa4 h\xc3\xa4n h\xc3\xa4visi sijoittamattomalle Angelique Kerberille._NEWLINE_Pennetta avasi kauden 2012 Aucklandin turnauksella, jossa h\xc3\xa4n eteni loppuotteluun Zheng Jiet\xc3\xa4 vastaan. Jie voitti turnauksen Pennettan jouduttua luovuttamaan ottelun kolmannessa er\xc3\xa4ss\xc3\xa4. Australian avoimissa Pennetta h\xc3\xa4visi avauskierroksen ottelunsa.\xc2\xa0 Acapulcossa h\xc3\xa4n h\xc3\xa4visi loppuottelussa Sara Erranille. Ranskan avoimissa Pennetta h\xc3\xa4visi kolmannella kierroksella Angelique Kerberille.\xc2\xa0 Wimbledonissa h\xc3\xa4nen pelins\xc3\xa4 p\xc3\xa4\xc3\xa4ttyiv\xc3\xa4t avauskierroksella Camila Giorgia vastaan. Lontoon olympialaisissa Pennetta h\xc3\xa4visi kolmannella kierroksella Petra Kvitov\xc3\xa1lle.\n_START_SECTION_\nKaudet 2013 ja 2014\n_START_PARAGRAPH_\nVuoden 2013 toukokuussa pelatussa Strasbourgin turnauksessa Pennetta eteni karsintojen kautta p\xc3\xa4\xc3\xa4sarjaan ja siell\xc3\xa4 v\xc3\xa4lieriin. Ranskan avoimissa h\xc3\xa4nen pelins\xc3\xa4 p\xc3\xa4\xc3\xa4ttyiv\xc3\xa4t avauskierroksella Kirsten Flipkensi\xc3\xa4 vastaan. Wimbledonissa h\xc3\xa4n p\xc3\xa4\xc3\xa4si nelj\xc3\xa4nnelle kierrokselle, jossa h\xc3\xa4visi j\xc3\xa4lleen Flipkensille. B\xc3\xa5stadissa h\xc3\xa4n eteni v\xc3\xa4lieriin. Yhdysvaltain avoimissa Pennetta eteni v\xc3\xa4lieriin, jossa h\xc3\xa4visi maailmanlistan kakkoselle, Viktoryja Azarenkalle._NEWLINE_Australian avoimissa 2014 Pennetta eteni puoliv\xc3\xa4lieriin, jossa h\xc3\xa4visi Kiinan Li Nalle. Dubaissa h\xc3\xa4n p\xc3\xa4\xc3\xa4si puoliv\xc3\xa4lieriin. Maaliskuussa pelatussa Indian Wellsin turnauksessa Pennetta saavutti turnausvoiton voitettuaan v\xc3\xa4lieriss\xc3\xa4 maailmanlistan kakkosen, Li Nan ja loppuottelussa maailmanlistan kolmosen, Agnieszka Radwa\xc5\x84skan. Ranskan avoimissa h\xc3\xa4n h\xc3\xa4visi toisella kierroksella Johanna Larssonille ja Wimbledonissa toisella kierroksella Lauren Davisille.\xc2\xa0Yhdysvaltain avoimissa h\xc3\xa4n p\xc3\xa4\xc3\xa4si puoliv\xc3\xa4lieriin, jossa h\xc3\xa4visi Serena Williamsille. Kauden p\xc3\xa4\xc3\xa4tt\xc3\xa4neess\xc3\xa4 Sofian turnauksessa h\xc3\xa4n h\xc3\xa4visi loppuottelussa Andrea Petkovicille.\n_START_SECTION_\nKausi 2015\n_START_PARAGRAPH_\nAustralian avoimissa 2015 Pennetta h\xc3\xa4visi avauskierroksella Camila Giorgille. Dubaissa h\xc3\xa4n eteni puoliv\xc3\xa4lieriin h\xc3\xa4viten siell\xc3\xa4 Caroline Wozniackille. Maaliskuussa h\xc3\xa4n voitti Indian Wellsin turnauksessa toiseksi sijoitetun Marija \xc5\xa0arapovan nelj\xc3\xa4nnell\xc3\xa4 kierroksella, mutta h\xc3\xa4visi puoliv\xc3\xa4lieriss\xc3\xa4 Sabine Lisickille. Ranskan avoimissa h\xc3\xa4n h\xc3\xa4visi nelj\xc3\xa4nnell\xc3\xa4 kierroksella Garbi\xc3\xb1e Muguruzalle. Wimbledonissa h\xc3\xa4nen pelins\xc3\xa4 p\xc3\xa4\xc3\xa4ttyiv\xc3\xa4t avauskierroksella Zarina Diasia vastaan. Yhdysvaltain avoimissa h\xc3\xa4n saavutti uransa ensimm\xc3\xa4isen Grand Slam -mestaruuden voitettuaan loppuottelussa maannaisensa, Roberta Vincin. Loppuottelun j\xc3\xa4lkeen Pennetta kertoi lopettavansa uransa t\xc3\xa4m\xc3\xa4n kauden j\xc3\xa4lkeen."